明叔知縣和示過家上冢二篇復次韵  其一
作者：黄庭堅
朝代：宋

paragraphs: 敝邑荷佳政，耕桑及時運。
令君平生歡，遠別喜親近。
吾友徐光祿，死戰萬事盡。
不見東陵侯，惟見瓜連畛。
且當置是事，椎牛會賓親。
百年共如此，破涕作嘲哂。
枯荷野塘水，照影驚顔鬢。
功名黄粱炊，成敗白蟻陣。
少時無老境，身到乃盡信。
此來見抱子，別日多未齔。
夜闌如夢寐，寒燭泣餘寸。